Na temelju članka 37. Zakona o dadiljama („Narodne novine“ broj 37/13 i 98/19) i članka 27. Statuta Grada Zadra („Glasnik Grada Zadra“ broj “, broj 9/09, 28/10, 3/13, 9/14, 2/15-pročišćeni tekst, 3/18, 7/18-pročišćeni tekst, 15/19, 2/20 i 3/21, 14/23), Gradsko vijeće Grada Zadra, na sjednici … listopada 2024. godine, donijelo je

**O D L U K U**

**o uvjetima i načinu sufinanciranja boravka djece predškolskog uzrasta**

**u obrtima za djelatnost dadilja**

**Članak 1.**

Ovom se Odlukom utvrđuju uvjeti, način i postupak te kriteriji za ostvarivanje prava na sufinanciranje boravka djece predškolskog uzrasta u obrtima za djelatnost dadilja iz Proračuna Grada Zadra.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod.

Poslove u svezi s ostvarivanjem prava propisanih ovom Odlukom obavlja Upravni odjel za socijalnu skrb i zdravstvo Grada Zadra (u daljnjem tekstu: Upravni odjel).

**Članak 2.**

Djelatnost dadilja, u smislu ove Odluke, obuhvaća čuvanje, brigu i skrb za djecu u stambenom ili poslovnom prostoru koji služi za obavljanje djelatnosti dadilja sukladno odredbama zakona kojim se uređuje djelatnost dadilja (u daljnjem tekstu: Zakon).

**Članak 3.**

Ovom Odlukom Grad Zadar (u daljnjem tekstu: Grad) se obvezuje sufinancirati troškove smještaja i skrbi za djecu koja su smještena u jednom od obrta za djelatnost dadilja, registriranih na području grada Zadra.

**Članak 4.**

Pravo na sufinanciranje troškova čuvanja, brige i skrbi za djecu iz članka 2. ove Odluke ostvaruje se za djecu rane i predškolske dobi (od navršenih šest mjeseci do šest godina života).

**Članak 5.**

Sufinanciranje smještaja u obrtu za djelatnost dadilja može se ostvariti za dijete iz članka 4. ove Odluke pod sljedećim uvjetima:

1. da dijete i roditelj/i s kojim dijete živi u kućanstvu imaju prijavljeno prebivalište na području grada Zadra,
2. da su oba djetetova roditelja zaposlena, odnosno jedan roditelj ukoliko se radi o samohranom roditelju,
3. da dijete nakon provedenog upisnog postupka u tekućoj pedagoškoj godini, radi ograničenih smještajnih kapaciteta nije upisano u predškolsku ustanovu koja djeluje na području grada Zadra, a koja je uvrštena u Plan mreže dječjih vrtića na području grada Zadra.

Uvjeti navedeni u prethodnom stavku moraju biti ispunjeni kumulativno. Iznimno od stavka 1. podstavka 3. ovoga članka pravo na sufinanciranje djelatnosti dadilja može se odobriti i ako dijete nije prošlo postupak upisa u predškolsku ustanovu ukoliko se potreba za čuvanjem djeteta pojavila nakon provedenog upisnog postupka zbog naknadnog zaposlenja oba roditelja ili prestanka roditeljskog dopusta jednog od roditelja.

Roditelji koji imaju status redovnog učenika ili studenta izjednačavaju se sa zaposlenim roditeljima iz stavka 1. podstavka 2. ovoga članka.

Pravo na sufinanciranje djelatnosti dadilja nije moguće ostvariti u slučaju da jedan od roditelja ili samohrani roditelj koristi pravo na mirovanje radnog odnosa do treće godine života djeteta, i to za dijete za koje se traži ostvarivanje prava.

**Članak 6.**

Odredbe ove Odluke koje se odnose na roditelja djeteta na odgovarajući način se primjenjuju i na osobu koja se na temelju odluke nadležnog tijela skrbi o djetetu ili kojoj je dijete povjereno na čuvanje.

**Članak 7.**

Gradonačelnik Grada Zadra za svaku pedagošku godinu Zaključkom utvrđuje maksimalni broj djece koja se mogu upisati u jedan od Obrta za dadilje uz financijsku potporu Grada i mjesečni iznos sufinanciranja od strane Grada po djetetu.

Mjesečna participacija Grada iz stavka 1. ovog članka okvirno predstavlja razliku između ekonomske cijene i iznosa participacije roditelja koja se primjenjuje u gradskim ili privatnim predškolskim ustanovama.

**Članak 8.**

Postupak za priznavanje prava na refundaciju troškova djelatnosti dadilje provodi se na temelju zahtjeva koji se dostavlja Upravnom odjelu za socijalnu skrb i zdravstvo.

Zahtjev iz stavka 1. ovoga članka podnosi se na propisanom obrascu dostupnom na stranicama Grada ili u prostorijama Upravnog odjela.

Uz zahtjev potrebno je priložiti sljedeću dokumentaciju:

1. presliku potpisanog ugovora o pružanju usluge dadilje sklopljenog između obrta i roditelja,
2. potvrdu prebivališta za dijete i roditelja/e, ne starije od 30 dana,
3. potvrdu najmanje dvije predškolske ustanove koje su uvrštene u Plan mreže, da je roditelj u tekućoj pedagoškoj godini podnio prijavu za upis djeteta i da dijete nije upisano,
4. dokaz o zaposlenju za oba roditelja – potvrda ili elektronički zapis Hrvatskog zavoda za mirovinsko osiguranje o trenutačnom zaposlenju roditelja, ne starije od tri mjeseca,
5. dokaz o statusu redovitog učenika ili studenta – potvrda visokoškolske ili srednjoškolske ustanove o statusu redovnog učenika ili studenta, ne starija od tri mjeseca,
6. dokaz o prestanku roditeljskog dopusta – rješenje nadležnog tijela,
7. presliku izvoda iz matične knjige rođenih za dijete.

Iznimno, dokaz iz stavka 3. točke 4. ovoga članka nije potrebno podnositi za dijete koje u istom obrtu za čuvanje nastavlja s korištenjem usluga.

**Članak 9.**

O zahtjevu za ostvarivanje prava na refundaciju troškova smještaja djeteta iz čl. 7. ove Odluke, Odjel odlučuje rješenjem najkasnije u roku od 15 dana od dana zaprimanja zahtjeva.

O žalbi protiv rješenja Odjela iz stavka 1. ovog članka, odlučuje Gradonačelnik Grada Zadra.

**Članak 10.**

Roditeljima djece smještene u obrtima za dadilje refundacija pripadajućeg mjesečnog iznosa participacije od strane Grada Zadra iz članka 7. ove Odluke, vrši se do desetog u mjesecu za protekli mjesec, predočenjem potvrde o uplati.

**Članak 10.**

Dokaz o ispunjavanju uvjeta za obavljanje djelatnosti dadilje – pravomoćno rješenje nadležnog tijela o ispunjavanju uvjeta za obavljanje djelatnosti dadilje, za svaki obrt pribavlja Upravni odjel.

**Članak 11.**

Upravni odjel ima pravo obavljati kontrolu vezanu za sufinanciranje smještaja i za isplatu novčane pomoći, a što uključuje traženje dokumentacije i informacija od korisnika, kao i od drugih javnopravnih tijela te i od samog doma.

**Članak 12.**

Sufinanciranje djelatnosti dadilja obustavit će se bez odgode ako obrtnik prestane ispunjavati uvjete za obavljanje djelatnosti dadilje utvrđene Zakonom.

**Članak 13.**

Ova Odluka stupa na snagu osmoga dana od dana objave u „Glasniku Grada Zadra“.

KLASA:

URBROJ:

Zadar, …….. 2024.

**GRADSKO VIJEĆE GRADA ZADRA**

**Predsjednik**

**Maarko Vučetić, v. r.**